**SPORAZUM O SURADNJI I UTEMELJENJU**

**TURISTIČKE ZAJEDNICE PODRUČJA**

**„ZLATNI PAPUK“**

**Velika, rujan 2020.**

**Članak 1.**

Ovim Sporazumom potpisnici uređuju način, uvjete, rokove i opseg djelovanja Turističke zajednice područja Zlatni Papuk te definiraju sva prava i obveze koje iz tog proizlaze.

**Članak 2.**

Turistička zajednica područja Zlatni Papuk osniva se zbog racionalnijeg korištenja ljudskih, financijskih i prostornih resursa u turizmu Općina Velika, Kaptol, Brestovac i Jakšić, stvaranja zajedničke ujednačene politike turističkog razvoja na području više Jedinica lokalne samouprave (u daljnjem tekstu JLS) poštujući potrebe i posebnosti svake jedinice JLS.

**Članak 3.**

Troškovi redovitog funkcioniranja Turističke zajednice su svi troškovi koji se odnose na ostvarivanje pojedinih zadaća Turističke zajednice, kao što su:

* Troškovi bruto plaća zaposlenika, ( Ured stručne službe, TIC)
* Troškovi najma prostora i režijski troškovi (struja, voda, telefon itd.)
* Troškovi rada Skupštine, Turističkog vijeća
* Troškovi nabave i održavanja sredstava za rad
* Financijski troškovi (Knjigovodstvene usluge, Osiguranja, Naknade itd.)
* Troškovi promocije turizma i brendiranja destinacije
* Troškovi manifestacija
* Troškovi kreiranja kvalitetne turističke ponude (radionice, seminari, konzultantske usluge itd.)
* Troškovi koji proizlaze iz odluka Skupštine ili Turističkog vijeća
* Ostali materijalni troškovi

**Članak 4.**

Turistička zajednica financira se u skladu sa Zakonom o turističkim zajednicama i promociji hrvatskog turizma i Statutom Turističke zajednice. Budući da navedena sredstva nisu dostatna za rad i aktivno djelovanje Turističke zajednice područja za koji je osnovana, odnosno Turističkog ureda, Potpisnici sporazuma suglasni su da će Općina Velika osigurati prostor za smještaj Turističke zajednice područja, odnosno njezinog ureda stručne službe, a sva četiri potpisnika se obvezuju uplatiti minimalno 440.000,00 kn godišnje za rad TZ područja Zlatni Papuk i to u slijedećim udjelima:

|  |  |
| --- | --- |
| **JLS** | **Udio** |
| Općina Velika | 35% |
| Općina Kaptol | 25% |
| Općina Brestovac | 25% |
| Općina Jakšić | 15% |

Sukladno tome, dužnost predsjednika TZ područja Zlatni Papuk obnašat će načelnici Općina godišnjom rotacijom počevši sa načelnikom Općine Velika sukladno međusobnom Sporazumu.

**Članak 5.**

Svaka od JLS ima pravo na osnivanje Turističko informativnog centra Turističke zajednice Područja. Navedeni subjekt nije pravna osoba.

U slučaju osnivanja TIC-a iz prethodnog stavka, Potpisnici Sporazuma su suglasni da svaki na svom području osigura prostorne uvjete i osnovne uvjete za rad za funkcioniranje vlastitog TIC-a unutar TZ područja. Pored navedenog, JLS koja osniva TIC mora osigurati i financijska sredstva za bruto plaće djelatnika (u radnom ili ugovornom odnosu) kao i sve ostale troškove djelatnika. Pored navedenog pojedini Potpisnik Sporazuma može u skladu sa svojim mogućnostima, za pojedine programe osigurati i dodatna sredstva iz svojeg proračuna.

**Članak 6.**

U slučaju osnivanja TIC-a koji se mogu osnovati odlukom Skupštine zajednice, sredstva se osiguravaju iz proračuna Općine za čije se područje Turistički informativni centar osniva.

**Članak 7.**

Turistička zajednica pored ostalih oblika financiranja, ostvaruje osnovne prihode iz Turističke pristojbe i Turističke članarine (Zakon o turističkim zajednicama i promicanju hrvatskog turizma). Turistička pristojba se plaća po ostvarenom noćenju (Zakon o Turističkoj pristojbi), dok Turističku članarinu plaćaju pravne i fizičke osobe u djelatnostima povezanim s turizmom (Zakon o turističkoj članarini).

**Članak 8.**

U pogledu prikupljenih sredstava od Turističke pristojbe, Potpisnici sporazuma su suglasni da će se 30% od prikupljenih sredstava uplaćivati u proračune JLS sukladno zakonskoj odredbi, dok je ostatak sredstava namijenjen financiranju zajedničkih projekata te opće poslove i troškove funkcioniranja Turističke zajednice Područja Zlatni Papuk. Sredstva od Turističke pristojbe koja se uplaćuju JLS iste su dužne potrošiti u programe razvoja turizma na svom području i o tome su dužne izvjestiti TZ na kraju godine.

**Članak 9.**

Sredstva prikupljena od turističke članarine biti će utrošena na slijedeći način:

50% sredstava koristi se za manifestacije, promidžbu, javnu turističku infrastrukturu i sl, odnosno projekte od važnosti za razvoj turizma u onoj JLS u kojoj su sredstva i ostvarena. 50% sredstava je namijenjeno financiranju zajedničkih projekata te opće poslove i troškove funkcioniranja Turističke zajednice Područja Zlatni Papuk. Bitno je napomenuti da prihodi od Turističke članarine dolaze tek u drugoj obračunskoj godini jer se prva uzima kao osnovica za obračun obveze.

**Članak 10.**

Za koordinaciju radnji i postupaka u provođenju ovog Sporazuma zadužuje se direktor Turističke zajednice područja Zlatni Papuk. Eventualne nejasnoće ili sporove koji bi mogli proizići iz primjene ovog Sporazuma rješavat će dogovorno načelnici Općina uz pomoć direktora Turističke zajednice Područja Zlatni Papuk, a u daljnjoj instanci arbitraža koju oni odrede.

Svaka JLS (Općine Velika, Kaptol, Brestovac i Jakšić) koja je dio ovog sporazuma, obvezna je odrediti odgovornu osobu koja će biti u redovitoj koordinaciji s direktorom TZ Zlatni Papuk, kako bi se svi operativni i ostali poslovi odradili na najbolji mogući način. Navedena odluka dostavlja se direktoru TZ Ravni Zlatni Papuk u pisanom obliku.

**Članak 11.**

Ovaj Sporazum zaključuje se na neodređeno vrijeme, a stupa na snagu kad ga potpišu ovlašteni predstavnici Potpisnika Sporazuma. Eventualne izmjene i dopune (ulazak, odnosno izlazak JLS iz TZ područja, izmjene odredbi sporazuma, itd.) ako se za to ukaže potreba, zaključit će se na način i u postupku kako je Sporazum i zaključen.

Sporazum ulazi u primjenu od dana stupanja na snagu Statuta Turističke zajednice Područja Zlatni Papuk koji će biti objavljen u Službenom glasniku Požeško-slavonske županije.

**Potpisnici:**

**Općina Velika**

Zamjenik općinskog načelnika

koji obavlja dužnost

općinskog načelnika: Ivica Potočanac

**Općina Kaptol**

Načelnik: Mile Pavelić

**Općina Brestovac**

Načelnik: Zdravko Mandić

**Općina Jakšić**

Načelnik: Ivica Kovačević